આ અંગેની વધુ માહિતી આપતાં જિલ્લા આરોગ્ય વિભાગના સૂત્રોએ જણાવ્યું હતું કે, જિલ્લામાં ડિગ્રી વગર જ પ્રેક્ટિસ કરતા તબીબોની અરજીઓ જિલ્લા આરોગ્ય વિભાગમાં મળી હતી. આ અરજીના અનુસંધાને દરોડા પાડવામાં આવ્યા હતા. જેમાં મહેમદાવાદ તાલુકાના વરસોલા ગામે બહારના રાજ્યની ડિગ્રી ધરાવતો હતો. જેનું રજિસ્ટ્રેશન ગુજરાત તબીબી રજિસ્ટ્રેશનમાં કરવામાં આવ્યુ ન હતું તેમ છતાં પ્રેકટિસ કરતો હતો. કપડવંજના દાસલવાડામાં પ્રાથમિક શાળાની સામે ગાંધીનગરના દહેગામ તાલુકાના કનીપુરાનો માત્ર ધો.૧૨ પાસ ધવલ પટેલ એલોપેથી સારવાર કરતો હતો. કપડવંજના તાલુકા હેલ્થ ઓફિસર ડો. અંકુર એન.પટેલ તથા ખેડા જિલ્લા એપેડેમિક મેડિકલ ઓફિસર ડો.અજીતભાઈ ઠાકોર અને વહીવટી અધિકારી એ.કે.ચાવડાએ રંગેહાથ ઝડપી પાડ્યો હતો. તેમજ તેની વિરૂધ્ધામાં આતરસુંબા પોલીસ મથકે ફરિયાદ પણ આપી હતી. જેથી ડિગ્રી વગર પ્રેકટિસ કરનારાઓમાં ફફળાટની લાગણી વ્યાપી ગઇ છે. આજ દિન સુધીમાં આરોગ્ય વિભાગે કુલ પાંચ બોગસ તબીબો સામે પોલીસ ફરિયાદની કાર્યવાહી કરી છે. જેમાં ઢુણાદરા, વલેટવા, ડભાણ, વરસોલા અને કપડવંજનો સમાવેશ થાય છે.